ทิ้งหุ้นใหญ่กดดัชนีเช้าร่วง2.26จุด
หุ้นไทยปิดภาคเช้ายังร่วง 2.26 จุด จากแรงเทขายหุ้นขนาดใหญ่
25 ต.ค. 2555

หุ้นไทยปิดภาคเช้าวันที่ 25 ต.ค.ยังร่วง 2.26 จุด จากแรงเทขายหุ้นขนาดใหญ่




ดัชนีตลาดหลักทรัพย์แห่งประเทศไทย วันที่ 25 ต.ค. รีบาวด์เล็กน้อยในช่วงเปิดตลาดภาคเช้า ไปแตะที่ 1,298.23 จุด แต่หลังจากนั้นดิ่งลงลึกถึง 1,285.83 จุด ก่อนจะกระเตื้องขึ้นมา แต่ยังคงอยู่ในแดนลบจนกระทั่งปิดที่ 1,292.74 จุด ลดลง 2.26 จุด หรือ 0.17% มูลค่าการซื้อขาย 15,099.27 ล้านบาท โดยมีแรงขายในหุ้นขนาดใหญ่ ทั้งในกลุ่มธนาคาร สื่อสารฯ และพลังงาน
บริษัทหลักทรัพย์ (บล.) ธนชาต ระบุว่า วันนี้แม้ว่าดัชนีจะรีบาวด์หลังจากปรับลดลงแรงเมื่อวานนี้ แต่จะรีบาวด์ระยะสั้นๆ เท่านั้น เนื่องจากดัชนีอยู่ในช่วงพักฐานและมีแนวโน้มจะลงไปถึงบริเวณ 1,260 จุด
เช่นเดียวกับ บล.เคจีไอ (ประเทศไทย) ที่ประเมินว่า ตลาดหุ้นไทยจะรีบาวด์ช่วงสั้นๆ เท่านั้น เนื่องจากยังมีความเสี่ยงที่จะถูกขายจากนักลงทุนต่างชาติ ในขณะที่ต่างประเทศไม่มีปัจจัยใหม่ๆ ที่สำคัญเข้ามากระตุ้นตลาด 
"เลี่ยงหุ้นใหญ่ทั้งหมด เนื่องจากต่างชาติขายบวกกับปัจจัยลบในระยะสั้นของ หลายกลุ่มเช่น สื่อสาร (ความกังวลต่อการปรับลดค่ามือถือ) และธนาคาร (ขายรับงบ และดอกเบี้ยเงินกู้ลง) จะกดดันดัชนี เราคงมุมมองว่าหุ้นกลุ่มที่ดินและกลุ่มที่ได้ประโยชน์จากการท่องเที่ยวที่จะเข้าสู่ high season" บล.เคจีไอ (ประเทศไทย) แนะนำ
หลักทรัพย์ที่มีมูลค่าซื้อขายสูงสุด 5 อันดับ
BBL มูลค่า 1,829.50 ล้านบาท ปิดที่ 175.00 บาท -3.00 บาท หรือ -1.69%
KTB มูลค่า 574.31 ล้านบาท ปิดที่ 18.40 บาท ไม่เปลี่ยนแปลง
ADVANC มูลค่า 531.16 ล้านบาท ปิดที่ 202.00 บาท -1.00 บาท หรือ -0.49%
KBANK มูลค่า 449.76 ล้านบาท ปิดที่ 173.00 บาท -0.50 บาท หรือ -0.29%
PTT มูลค่า 422.48 ล้านบาท ปิดที่ 314.00 บาท  ไม่เปลี่ยนแปลง